**Karel Hlavatý** (født 1. august 1919 i Praha, død 9. juli 1988) var en opprinnelig tsjekkisk billedhugger, scenograf og instruktør som ble sentral i utviklingen av norsk figurteater fra 1969 og frem til sin død.

Utdannelse
----------

Hlavatý var opprinnelig utdannet billedhugger, før han viet seg til teaterkunsten.

Kunstnerisk virke
-----------------

### Tsjekkoslovakia

Hlavatý var sjefscenograf og regissør ved Divadlo Radost (Radost-teatret, etablert i 1947) i Brno i en periode på åtte år. (*Radost* betyr *glede* på tsjekkisk.) Deretter ble han underdirektør og sjefscenograf ved det prestisjefylte marionetteateret som var etablert av Josef Skupa (1892-1957) i Praha. Parallelt arbeidet han som professor ved teaterakademiet i Praha. Han var sentral i oppbyggingen og videreutviklingen av det profesjonelle tsjekkiske figurteateret. Særlig var han en nøkkelfigur i utviklingen av det såkalte "svarte teater" på 1950-tallet; en teaterform der dukkeførerne er kledt i svart og beveger dukker og gjenstander på scenen i takt med rytmisk musikk. Hlavatý presenterte denne teaterformen på Verdensutstillingen i Brüssel i 1958. Bruken av svartkledte scenearbeidere er for øvrig kjent fra japansk teaterkunst, herunder fra den japanske figurteaterformen *bunraku*, der disse scenearbeiderne betegnes som *kuroko* (når også ansiktet er dekket av svart) og *koken* (når den svartkledte scenearbeideren ikke har tildekket ansikt).

Han prosjekterte dessuten det første dukketeateret som ble startet opp i Hanoi i Vietnam.

### Norge

I 1969 kom Hlavatý til Norge. Hans første forestilling på en norsk scene var på Det Norske Teatret med forestillingen *Onkel Eventyr*. Året etter satte det samme teatret opp *Måne over gjøglervogna*, der Hlavatý demonstrerte "svart teater" i kombinasjon med dans og dramatisk lyssetting ("ultralys"); det siste betegnes ofte som skyggespill. Hlavatý var regissør for *Måne over gjøglervogna*, som han også hadde skrevet manus til og designet dukkene til.

Fra 1969 til 1987 underviste han i figurteater ved Statens lærerhøgskole i forming i Oslo. Han arbeidet også som scenograf og regissør ved en rekke norske institusjonsteatre, blant annet Den Nationale Scene i Bergen, Riksteatret og Nationaltheatret, i tillegg til at han fortsatte samarbeidet med Det Norske Teatret.

Han engasjerte seg også i videreutviklingen av Vestlandske Teaterlag, som hadde blitt stiftet i 1967, og etablerte sammen med Anne Gullestad Niels Klim Teatret som et underbruk av teaterlaget.

Han mottok Oslo kommunes kulturstipend i 1981, og i 1984 mottok han Statens stipend for eldre fortjente kunstnere.

I 1987 ble han engasjert av Hordaland Teater for å bistå i oppbygningen av et dukketeater ved dette nye institusjonsteatret. Han la ned et stort arbeid for Hordaland Teater før han døde i 1988.

### Kjente dukker

Det var Karel Hlavatý som i 1970 konstruerte dukken Titten Tei for Birgit Strøm. Dukken ble en stor suksess i en rekke NRK-programmer. Han laget også en rekke andre figurer som ble kjent gjennom NRKs barne-tv, blant annet Triola da Gamba og fuglen Kalle Kra.

### Karel Hlavatyfondet

Fondet ble opprettet i 1999, til minne om Karel Hlavatys store betydning for figurteatrets utvikling i Norge. Midler til fondet ble samlet inn fra en rekke teatre og enkeltpersoner. Stipendet ble gitt til en ung figurteaterkunstner i etableringsfasen, og stipendets størrelse ble avgjort av UNIMA Norges styre for hver tildeling. Stipendet ble tildelt annet hvert år etter søknad, og det kunne søkes om studiereiser, idéutvikling eller annet fagrelevant formål.

#### Stipendmottagere

* Pelle Ask
* Lars Wingård
* Hanne Frey Husø

Bibliografi
-----------

Karel Hlavatý utga også bøker om figurteater.

* *Dukketeater* – oversatt av Nina Martins; Cappelen forlag (1970)

Referanser
----------

1. 1 2 3   Slekt og Datas Gravminnebase, «Minneside basert på bilder og gravminnedata for Karel Hlavaty, (01.august 1919 - 09.juli 1988).», besøkt 10. januar 2022[Hentet fra Wikidata]
2. 1 2   Tsjekkias nasjonale autoritetsdatabase, NKC-identifikator xx0272736, besøkt 16. mai 2022[Hentet fra Wikidata]
3. 1 2 3   Records of persons of interest, svazky.cz[Hentet fra Wikidata]
4. 1 2 3   Archive of Fine Arts, cs.isabart.org, abART person-ID 55674, besøkt 1. april 2021[Hentet fra Wikidata]
5. ↑   Aftenposten, type referanse dødsannonse, utgitt 14. juli 1988[Hentet fra Wikidata]
6. ↑   Tsjekkias nasjonale autoritetsdatabase, NKC-identifikator xx0272736, besøkt 29. januar 2023[Hentet fra Wikidata]
7. 1 2  Herman Berthelsen (1987). «Hvem er hvem i norsk kulturliv?». *urn.nb.no* **(norsk)**. Dreyer. Besøkt 4. mai 2018. «Karel Hlavaty»
8. 1 2 3 4 5 6 7 8  «Karel Hlavatý». *Store norske leksikon* **(norsk)**. 28. september 2014. Besøkt 14. november 2017.
9. 1 2 3 4  «Måne over gjøglervogna: eit spel med pantomime, svart teater, dokker og skuggespel» **(norsk)**. Det Norske Teatret. Besøkt 14. november 2017.
10. ↑  Vibeke Helgesen (2000). «Den magiske hånd : dukkespill og figurteater gjennom tidene». *urn.nb.no* **(norsk)**. Pax forlag. Besøkt 29. januar 2018.
11. ↑  «Måne over gjøglervogna». *www.sceneweb.no* **(norsk)**. Besøkt 2. januar 2018.
12. ↑  «Vestlandske teaterlag 25 år : 1967-1992». *urn.nb.no* **(norsk)**. 1992. s. 11. Besøkt 29. januar 2018.
13. ↑  «Hordaland Teater». *www.sceneweb.no* **(norsk)**. Besøkt 14. november 2017.
14. ↑  «NRK TV – Triola da gamba og jeg». 10. november 1970. Besøkt 26. januar 2020.

Litteratur
----------

* *Karel Hlavaty : trollmannen i norsk teater* – Hordaland Teater (1989)

Eksterne lenker
---------------

* (no) Karel Hlavatý hos Sceneweb Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** LCCN **·** ISNI **·** NKC
 |